अंकल-संस्कृति दे इस बधदे प्रभाव दे सामनै भारती-सरकार दी भाशा नीति दी कोई पेश नेईं चला करदी। दूए लफ्जें च ओ थोथी होई गेदी ऐ। कोई बी जना-खना उट्ठियै प्राइवेट स्कूल खो’ल्लियै ‘इंग्लिश मीडियम’ वाक्य लिखियै परिचे पट्ट लटकाई दिंदा ऐ ते फी दिक्खो बच्चें गी दाखल कराने आलें दी भीड़। स्कूल भाएं तंबुऐ बिच गै चलै पर बाहर परिचे पट्ट पर इंग्लिश-मीडियम’ वाक्य जरूर होना लोड़चदा ऐ। इस थमां उल्ट जे उस्सै दे सामनै गै स्कूल दी आलीशान बिल्डिंग दे बाह्र ‘हिंदी मीडियम’ जां ‘मराठी मीडियम’ जां ‘तेलगू मीडियम’ आले वाक्यें आले ‘परिचे पट्ट’ लटका दे होंगन तां उस मन्हूस बिल्डिंग दे अंदर कुत्ते घसीटे दे बी नेईं ल’ब्बङन।